આયાતી તેલમાં મિશ્ર વલણ, સિંગતેલમાં નરમાઈ
મુંબઈ: મલયેશિયાના બુર્સા મલયેશિયા ડેરિવેટીવ્સ એક્સચેન્જ ખાતે આજે ક્રૂડ પામતેલના વાયદામાં એક તબક્કે ૭૮ રિંગિટનો ઉછાળો આવ્યા બાદ સત્રના અંતે સાધારણ સાત રિંગિટનો સુધારો આવ્યો હતો, જ્યારે ગઈકાલે શિકાગો ખાતે સોયાતેલના વાયદામાં ૮૦ સેન્ટનો સુધારો આવ્યો હતો. જોકે, આજે અમેરિકા ખાતે થેન્ક્સ ગિવિંગ ડૅની જાહેર રજાને હોવાથી પ્રોજેક્શનના કોઈ અહેવાલ નહોતા. આમ વૈશ્ર્વિક મિશ્ર અહેવાલને ધ્યાનમાં લેતાં સ્થાનિકમાં ખાસ કરીને આયાતી તેલમાં મિશ્ર વલણ રહ્યું હતું, જેમાં સોયા રિફાઈન્ડના ભાવમાં ૧૦ કિલોદીઠ રૂ. ૩નો સુધારો અને સન ક્રૂડમાં રૂ. પાંચનો ઘટાડો આવ્યો હતો, જ્યારે નિરસ માગે દેશી તેલમાં સિંગતેલમાં ૧૦ કિલોદીઠ રૂ. પાંચનો અને સરસવમાં રૂ. ૧૦નો ઘટાડો આવ્યો હતો.
વધુમાં આજે નિરસ માગે સોયા રિફાઈન્ડ અને ક્રૂડ પામતેલના વાયદામાં ભાવ અનુક્રમે ૧૦ કિલોદીઠ રૂ. ૧ ઘટીને રૂ. ૧૨૪૪.૫૦ અને રૂ. પાંચ ઘટીને રૂ. ૧૧૩૦ આસપાસ ક્વૉટ થઈ રહ્યા હતા. આજે સ્થાનિકમાં સેલરિસેલ ધોરણે થયેલા ૫૦થી ૧૦૦ ટન આરબીડી પામોલિનના વેપારને બાદ કરતાં હાજર અને ડાયરેક્ટ ડિલિવરી શરતે વેપાર શાંત હતા.
દરમિયાન આજે હાજરમાં વિવિધ દેશી-આયાતી તેલના ૧૦ કિલોદીઠ ભાવમાં આરબીડી પામોલિનના રૂ. ૧૧૯૮થી ૧૨૦૦, ક્રૂડ પામતેલના રૂ. ૧૧૪૫, સોયા રિફાઈન્ડના રૂ. ૧૨૪૦થી ૧૨૪૫, સોયા ડિગમના રૂ. ૧૨૦૫, સન રિફાઈન્ડના રૂ. ૧૩૧૦, સન ક્રૂડના રૂ. ૧૨૧૦, સિંગતેલના રૂ. ૧૩૬૦, કપાસિયા રિફાઈન્ડના રૂ. ૧૨૭૦ અને સરસવના રૂ. ૧૭૧૦ના મથાળે રહ્યા હતા, જ્યારે આજે ગુજરાતનાં મથકો પર સિંગતેલમાં તેલિયા ટીનના વેપાર ૧૫ કિલોદીઠ રૂ. ૨૧૦૦થી ૨૧૧૦માં, લૂઝમાં ૧૦ કિલોદીઠ રૂ. ૧૩૦૦થી ૧૩૨૫માં અને વૉશ્ડ કૉટનના વેપાર ૧૦ કિલોદીઠ રૂ. ૧૨૧૦માં થયા હોવાનું સૂત્રોએ જણાવ્યું હતું.
વધુમાં આજે મધ્ય પ્રદેશના મથકો પર આજે ૩.૭૦ લાખ ગૂણી સોયાસીડની આવક હતી, જેમાં અને મંડી તથા પ્લાન્ટ ડિલિવરી શરતે વેપાર ક્વિન્ટલે રૂ. ૬૧૦૦થી ૬૬૫૦માં થયા હતા, જ્યારે ઈન્દોર ખાતે હાજરમાં સોયા રિફાઈન્ડના વેપાર ૧૦ કિલોદીઠ રૂ. ૧૨૬૦માં થયા હતા.